Зыми емыщхь
Адыгэ киноактёр цIэрыIуэ, КъБР-м и цIыхубэ артист, КъБР-м и Къэрал саугъэтым и лауреат Молей Барэсбий къызэралъхурэ накъыгъэм и 28-м илъэс 90 ирикъуащ.
Молей Барэсбий Шэджэм ЕтIуанэ къуажэм 1930 гъэм къыщалъхуащ. И сабиигъуэр Хэку зауэшхуэ зэманым хиубыдащ. Курыт еджапIэ нэужьым ар щIэтIысхьащ театр гъуазджэхэмкIэ Луначарский Анатолий и цIэр зезыхьэ къэрал институтым. Иджыри щыстудента зэманым кином щыджэгуащ, зэфIэкI къигъэлъагъуэу, образ гукъинэжхэр къехъулIэу.
Совет Союзым, Урысейм я кинематографие гъуазджэм и зыужьыныгъэм хэлъхьэныгъэфI хуищIащ Молей Барэсбий. Ар гукъинэжу щыджэгуащ кинорежиссёр цIэрыIуэ Лотяну Эмиль Горький Максим и Iуэтэжым къытрищIыкIа «Табор уходит в небо», «Бэла: Герой нашего времени», «По следам Карабаира», «Расстанемся, пока хорошие», «Вершины не спят», «Любовь моя, печаль моя», «Раненые камни», «Загадка кубачинского браслета», «Буйный Терек», «Снег в сентябре», «Лавина с гор», «Осенние колокола», «Всадник с молнией в руке», «Тайна рукописного Корана» художественнэ фильмхэм. Телевиденэ, театр проектхэр хэмыту, ар фильм тIощIым щIигъум щыджэгуащ. Молей Барэсбий и иужьрей лэжьыгъэ хъуащ «Дорога на край жизни» фильмым щищIа Исмэхьил лIыжьым и ролыр. КъищынэмыщIауэ, 1965 — 1991 гъэхэм ар жыджэру хэтащ сериалхэмрэ кинопроектхэмрэ.
Кинокритикхэм къызэралъытэмкIэ, Барэсбий игъэзэщIа ролхэр гукъинэж хъуащ икIи купщIэ зиIэхэщ. Молейм и лэжьыгъэ гъэщIэгъуэнхэр кинематографием и дыщэ фондым хыхьащ. Театр гъуазджэмрэ киномрэ илъэс 50-м щIигъукIэ хуэлэжьа актёр цIэрыIуэм и ныбжьыр илъэс 81 хъууэ 2011 гъэм дунейм ехыжащ. Молей Барэсбий цIыхухэм ящыгъупщэнукъым, ар зыхэт лэжьыгъэхэм цIыхубэм зыхуагъэзэхукIэ, щыджэгуа фильмхэм щIэупщIэ яIэхукIэ.
ТЕКIУЖЬ Заретэ.
